മാസ്ക് ഇട്ടവനും 2000 രൂപ പിഴ! സത്യത്തില് പൊലീസിന് ടാര്ജറ്റ് ഉണ്ടോ? ഈ പണം പോകുന്നതെങ്ങോട്ട്? തിരുവനന്തപുരം: ബാങ്കിന് മുന്നില് ക്യൂ നിന്ന സ്ത്രീക്കും അത് ചോദ്യം ചെയ്ത പെണ്കുട്ടിക്കും പിഴ. ഹെല്മെറ്റ് ഇടാതെ വന്നയാള്ക്ക് മാസ്ക് ഇല്ലെന്ന കാരണത്തില് പിഴ. കൊറോണ കാലത്ത് പൊലീസ് ചുമത്തിയ പിഴ രശീതികള് കൊണ്ട് മാലയണിഞ്ഞുള്ള പ്രതിഷേധത്തിനും കേരളം സാക്ഷിയായി. അങ്ങിനെ പൊലീസ് നടപടിയില് സര്വ്വത്ര പരാതികളാണ്. മീന്കുട്ട തട്ടിയിട്ടതും കൈയ്യേറ്റം ചെയ്തതുമായുള്ള സംഭവങ്ങളും എടാ പോടാ വിളികളും വേറെ. കൊവിഡ് കാലമായതിനാല് തന്നെ പണിയില്ലാതെ കഷ്ടപ്പെടുന്നവരാണ് കേരളത്തിലുള്ളത്. ഇന്ധന വില കുത്തനെ ഉയരുന്നത് സൃഷ്ടിക്കുന്ന പ്രതിസന്ധി ചില്ലറയല്ല. ഈ സമയത്ത് പൊലീസിന്റെ പിഴ കൂടിയാകുമ്ബോള് ജനം പൊറുതിമുട്ടുകയാണ്.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ ഇങ്ങിനെ പിഴയടപ്പിക്കാന് പൊലീസ് പണിപ്പെടുന്നത് എന്തിനാണ്? പൊലീസിന് ടാര്ജറ്റ് നിശ്ചയിച്ചിട്ടുണ്ടോ? എങ്ങോട്ടാണ് ഈ പണം പോകുന്നത്? ഇങ്ങിനെ നിരവധി ചോദ്യങ്ങളുണ്ട്. പൊലീസിന് ടാര്ജറ്റ് ഉണ്ടെന്നും ഇല്ലെന്നും പറയാം, രണ്ടും ശരിയാണ്. അതെങ്ങിനെയെന്നല്ലേ. ഔദ്യോഗികമായ ഉത്തരവോ സര്ക്കുലറോ ഇതുമായി ബന്ധപ്പെട്ട് പൊലീസ് സേനയ്ക്ക് അകത്തോ പുറത്തോ ഇല്ലെന്നതാണ് ടാര്ജറ്റ് ഇല്ലെന്ന് പറയാന് കാരണം. ഇതുമായി ബന്ധപ്പെട്ട ചോദ്യത്തിന് കൊച്ചി സിറ്റി പൊലീസ് അസിസ്റ്റന്റ് കമ്മീഷണര് വൈ നസീറുദ്ദീന്റെ പ്രതികരണം ഇങ്ങിനെയായിരുന്നു ആരാണ് ഈ അസംബന്ധമൊക്കെ പറയുന്നത്? ടാര്ജറ്റ് എന്നൊരു കാര്യമേ പൊലീസില് ഇല്ല, അദ്ദേഹം പറഞ്ഞു. കേരള പൊലീസില് സീനിയര് സിവില് പൊലീസ് ഓഫീസറായി കാസര്കോട് പ്രവര്ത്തിക്കുന്ന രതീഷ് കുമാറും ഇതേ വാദക്കാരനായിരുന്നു. ടാര്ജറ്റൊന്നും പൊലീസില് ഇല്ല. കൊവിഡ് നിയമ ലംഘനങ്ങള്ക്കെതിരെ പൊലീസ് നടപടി കര്ശനമാക്കുന്നുവെന്ന് പറയുമ്ബോള് പരാതികള് കൂടും. അത്രമാത്രമേയുള്ളൂ. അദ്ദേഹം പറഞ്ഞു. എന്നാല് കോഴിക്കോട് ജോലി ചെയ്യുന്ന ഒരു പൊലീസുകാരന് പറഞ്ഞത് മറ്റൊന്നാണ്. ചില ദിവസങ്ങളില് പത്തോ ഇരുപതോ കേസുകള് രജിസ്റ്റര് ചെയ്യണമെന്നാവും മേലുദ്യോഗസ്ഥരുടെ അറിയിപ്പ്. ചിലപ്പോഴിത് 50 വരെയൊക്കെയാവും. എസ്എച്ച്ഒമാര്ക്കാണ് നിര്ദ്ദേശം കിട്ടുക. അനൗദ്യോഗികമായാണ് ഇത്തരം ഉത്തരവുകള് വരുന്നത്. അദ്ദേഹം ഏഷ്യാനെറ്റ് ന്യൂസ് ഓണ്ലൈനിനോട് പറഞ്ഞു. മാസ്ക് ധരിക്കാത്ത നിശ്ചിത എണ്ണം കേസുകള് രജിസ്റ്റര് ചെയ്തതായി മുഖ്യമന്ത്രി വാര്ത്താ സമ്മേളനത്തില് പറയുന്നത് ഇങ്ങിനെ രജിസ്റ്റര് ചെയ്യുന്ന കേസുകളാണെന്നാണ് രതീഷും വ്യക്തമാക്കിയത്. മാസ്ക് എല്ലാവരും ധരിക്കുന്നുണ്ടല്ലോ, മാസ്ക് ധരിക്കാത്തവരെ കിട്ടാതെ വരുമ്ബോള് ചിലപ്പോള് ഹെല്മറ്റ് ഇടാതെ വരുന്നവര്ക്ക് മാസ്ക് ഇട്ടില്ലെന്ന കാരണത്തില് പിഴയടപ്പിക്കുന്നുണ്ടാവും, രതീഷ് പറഞ്ഞു. പിഴപ്പണം പോകുന്നത് എങ്ങോട്ട്? ഒരു ദിവസം പത്ത് പേരില് നിന്നെന്ന കണക്കില് ഒരു പൊലീസ് സ്റ്റേഷനില് രണ്ടായിരം രൂപ വീതം പിരിച്ചാല്, ഒരു മാസം കൊണ്ട് 600000 വരെ പിഴയായി പിരിച്ചെടുക്കുന്നുണ്ടാകുമെന്ന് അനുമാനിക്കാമെന്ന് കോഴിക്കോട് ജില്ലയിലെ പേര് വെളിപ്പെടുത്താനാഗ്രഹിക്കാത്ത ഒരു പൊലീസുകാരന് പറഞ്ഞു. ഈ പണമൊന്നും പൊലീസുകാര് സ്വന്തം ചെലവിനായി ഉപയോഗിക്കുന്നതല്ല. ഇതെല്ലാം ട്രഷറിയിലെ അക്കൗണ്ടിലേക്ക് അടയ്ക്കുകയാണ് ചെയ്യുന്നത്. എന്നുവെച്ചാല് ഒരു രൂപ പോലും കുറയാതെ തുക നേരിട്ട് സര്ക്കാര് ഖജനാവിലേക്ക് എത്തുന്നുവെന്ന് അര്ത്ഥം. നിയമപരമായ മാര്ഗനിര്ദ്ദേശങ്ങള് പാലിച്ചാല് കീശ കാലിയാവാതെ സൂക്ഷിക്കാമെന്ന് വായനക്കാരെ ഓര്മ്മിപ്പിക്കുന്നു. കൊവിഡ് മഹാമാരിയുടെ രണ്ടാംവരവിന്റെ ഈ കാലത്ത്, എല്ലാവരും മാസ്ക് ധരിച്ചും സാനിറ്റൈസ് ചെയ്തും സാമൂഹ്യ അകലം പാലിച്ചും വാക്സിന് എടുത്തും പ്രതിരോധത്തിന് തയ്യാറാവണമെന്ന് ഏഷ്യാനെറ്റ് ന്യൂസ് അഭ്യര്ത്ഥിക്കുന്നു. ഒന്നിച്ച് നിന്നാല് നമുക്ക് ഈ മഹാമാരിയെ തോല്പ്പിക്കാനാവും. BreakTheChain ANCares IndiaFightsCorona Last Updated Aug 5, 2021, 11:00 PM IST All you need to know Kerala Police target to collect fine മാസ്ക് ഇട്ടവനും 2000 രൂപ പിഴ പൊലീസിന് ടാര്ജറ്റ് ഉണ്ടോ കേരള പൊലീസ് ടാര്ജറ്റ് പിഴ കൊവിഡ് പ്രോട്ടോക്കോള് ലംഘനം